b'\n_START_ARTICLE_\nAmitript\xc3\xbcliin\n_START_SECTION_\nEt\xc3\xbcmoloogia\n_START_PARAGRAPH_\nAmino + tryptophan + -yl + --ine _NEWLINE_Ami(no)- + trypt(ophan) + (meth)yl + -ine\n_START_SECTION_\nAjalugu\n_START_PARAGRAPH_\nAmitript\xc3\xbcliini kliinilise kasutamise ajalugu on tihedalt seotud Frank Aydi nimega. 1958. aastal asus ravimifirma Merck uurima amitript\xc3\xbcliini kasutamisv\xc3\xb5imalust skisofreenia ravis. Sellise huvi p\xc3\xb5hjustas amitript\xc3\xbcliini keemilise struktuuri sarnasus fenotiasiini omaga. Kuid Aydi t\xc3\xa4helepanu k\xc3\xb6itis amitript\xc3\xbcliini molekuli suur sarnasus antidepressiivse preparaadi imipramiini omaga. Imipramiin oli sel ajal juba kasutusel depressiooni ravis. Mercki heakskiidul asus Ayd amitript\xc3\xbcliini kliinilisi efekte v\xc3\xa4lja selgitama. 130 patsiendist koosneval uurimisgrupil n\xc3\xa4itas amitript\xc3\xbcliin head antidepressiivset efekti ja ta j\xc3\xb5udis turule 1961. aastal. Samaaegselt k\xc3\xa4isid uurimist\xc3\xb6\xc3\xb6d ka Hoffmann\xe2\x80\x93La Roches ja Lundbeckis, mist\xc3\xb5ttu preparaat levis kolme firma arendus- ja turundust\xc3\xb6\xc3\xb6 tulemusena kiiresti \xc3\xbcle maailma. Siiski loetakse Mercki amitript\xc3\xbcliini kui antidepressandi v\xc3\xa4ljat\xc3\xb6\xc3\xb6tajaks, sest see firma v\xc3\xb5ttis patendi amitript\xc3\xbcliinile kui antidepressandile._NEWLINE_Merck aitas samuti kaasa amitript\xc3\xbcliini levikule sellega, et ostis 50\xc2\xa0000 eksemplari Aydi 1961. aastal kirjutatud raamatut "Depressiivse patsiendi \xc3\xa4ratundmine" ja asus seda \xc3\xbcle maailma levitama koos filmiga, kus Ayd intervjueerib oma patsiente. Merck oli raamatu levitamisest eriti huvitatud kuna raamat oli suunatud mitteps\xc3\xbchhiaatritele. Selles raamatus r\xc3\xb5hutas Ayd, et depressioon ei ole haigus, mida v\xc3\xb5ib kohata ainult vaimuhaiglates, vaid depressiooni v\xc3\xb5ib kohata ja saab diagnoosida ka \xc3\xbcldmeditsiini s\xc3\xbcsteemis. Seega m\xc3\xbc\xc3\xbcs Merck mitte ainult amitript\xc3\xbcliini, vaid ka ideed. Seet\xc3\xb5ttu sai amitript\xc3\xbcliinist esimene antidepressant, mida m\xc3\xbc\xc3\xbcdi m\xc3\xa4rkimisv\xc3\xa4\xc3\xa4rsetes kogustes.\n_START_SECTION_\nRavimvormid\n_START_PARAGRAPH_\nAmitript\xc3\xbcliini v\xc3\xa4ljastatakse v\xc3\xb5i on v\xc3\xa4ljastatud nii tablettide, kapslite, s\xc3\xbcstelahuse kui ka mikstuuri kujul._NEWLINE_\xc3\x9ches ravimvormis v\xc3\xb5ib amitript\xc3\xbcliini kogus olla 10\xe2\x80\x93150\xc2\xa0mg.\n_START_SECTION_\nManustamine\n_START_PARAGRAPH_\nAntidepressiivse toime saavutamiseks peab amitript\xc3\xbcliini \xc3\xb6\xc3\xb6p\xc3\xa4evane annus olema umbes 75\xe2\x80\x93150\xc2\xa0mg (harvematel juhtudel 250\xc2\xa0mg) ja see annus v\xc3\xb5etakse sisse kolmel korral \xc3\xb6\xc3\xb6p\xc3\xa4evas, et kindlustada amitript\xc3\xbcliini \xc3\xbchtlane sisaldus organismis kogu selle aja jooksul._NEWLINE_Saroten Retardi kapslid, kus toimeaine amitript\xc3\xbcliin on spetsiaalselt t\xc3\xb6\xc3\xb6deldud, et aeglustada imendumist, v\xc3\xb5imaldavad ravimit annustada \xc3\xbcks kord p\xc3\xa4evas (tavaliselt m\xc3\xb5ned tunnid enne magamaminekut), kusjuures on tagatud amitript\xc3\xbcliini \xc3\xbchtlane sisaldus veres \xc3\xb6\xc3\xb6p\xc3\xa4eva jooksul._NEWLINE_Depressiooni ravimisel v\xc3\xb5etakse amitript\xc3\xbcliini umbes poole aasta v\xc3\xa4ltel._NEWLINE_Uneh\xc3\xa4irete korral v\xc3\xb5etakse amitript\xc3\xbcliini sisse ainult \xc3\xb6\xc3\xb6seks 25\xe2\x80\x9350\xc2\xa0mg, et kindlustada kvaliteetne uni ja p\xc3\xa4evane erksus. Uneh\xc3\xa4irete ravi kestus v\xc3\xb5ib piirduda m\xc3\xb5ne kuuga._NEWLINE_Amitript\xc3\xbcliini v\xc3\xb5ib kasutada pikaajalisel ravikuuril, kuna ta ei tekita s\xc3\xb5ltuvust.\n_START_SECTION_\nS\xc3\xbcntees\n_START_PARAGRAPH_\nFtaalanh\xc3\xbcdriidi reaktsioon fen\xc3\xbc\xc3\xbcl\xc3\xa4\xc3\xa4dikhappega annab 3-bens\xc3\xbclideenftaliidi, mis seej\xc3\xa4rel h\xc3\xbcdrogeenitakse 2-fenet\xc3\xbc\xc3\xbclbensoehappeks. J\xc3\xa4rgnev deh\xc3\xbcdrokloreerimine annab ketooni 5-dibensosuberenooni. Grignardi reaktsioon 3-(dimet\xc3\xbc\xc3\xbclamino)prop\xc3\xbc\xc3\xbclkloriidiga annab 5-(\xce\xb3-dimet\xc3\xbc\xc3\xbclaminoprop\xc3\xbclideen)-5H-dibenzo[a,d]ts\xc3\xbcklohepteeni. Saadud \xc3\xbchend h\xc3\xbcdrogeenitakse \xc3\xbcle Raney nikkelkatal\xc3\xbcsaatori, mille tulemusena saadaksegi amitript\xc3\xbcliin ehk 10,11-dih\xc3\xbcdro-5-(\xce\xb3-dimet\xc3\xbc\xc3\xbclaminoprop\xc3\xbclideen)-5H-dibenso[a,d]ts\xc3\xbcklohepteen.\n_START_SECTION_\nF\xc3\xbc\xc3\xbcsikalised omadused\n_START_PARAGRAPH_\nAmitript\xc3\xbcliin on valge, l\xc3\xb5hnatu, kristalliline pulber, mis lahustub h\xc3\xa4sti nii vees kui ka etanoolis, metanoolis, kloroformis ja met\xc3\xbcleenkloriidis. Eetris praktiliselt ei lahustu.\n_START_SECTION_\nFarmakokineetika\n_START_PARAGRAPH_\nAmitript\xc3\xbcliin imendub seedetraktist kiiresti ja t\xc3\xa4ielikult. P\xc3\xa4rast imendumist jaotub p\xc3\xb5hiline osa ravimist kudedes. Esmasel maksapassaa\xc5\xbeil muudetakse umbes 50% amitript\xc3\xbcliinist nortript\xc3\xbcliiniks, millel on samuti antidepressiivne toime. Maksimaalne plasmakontsentratsioon saabub 4 tundi p\xc3\xa4rast ravimi manustamist, ravimi p\xc3\xbcsikontsentratsioon vereplasmas saavutatakse \xc3\xbchen\xc3\xa4dalase raviperioodi j\xc3\xa4rel. Amitript\xc3\xbcliini poolv\xc3\xa4\xc3\xa4rtusaeg vereplasmas on 9\xe2\x80\x9325 tundi ning metaboliitide (nortript\xc3\xbcliini) puhul 18\xe2\x80\x9395 tundi. Seonduvus vereplasma valkudega on umbes 95%. Terapeutiline kontsentratsioon vereplasmas on vahemikus 370\xe2\x80\x93925 nmol/l (100\xe2\x80\x93260 \xce\xbcg/l) amitript\xc3\xbcliini ja nortript\xc3\xbcliini summana._NEWLINE_Amitript\xc3\xbcliin ja nortript\xc3\xbcliin metaboliseeritakse maksas demet\xc3\xbc\xc3\xbclimise, h\xc3\xbcdroks\xc3\xbcleerimise ja sellele j\xc3\xa4rgneva gl\xc3\xbckuronisatsiooni teel gl\xc3\xbckuroonhappega. Demet\xc3\xbc\xc3\xbclimises osalevad maksa ts\xc3\xbctokroom P450 isoens\xc3\xbc\xc3\xbcmid ts\xc3\xbctokroom P450 2C19 ja ts\xc3\xbctokroom P450 3A4. H\xc3\xbcdroks\xc3\xbcleerimise protsessis osaleb ts\xc3\xbctokroom P450 2D6. V\xc3\xa4hesel osal elanikkonnast on geneetiliselt determineeritud madalam h\xc3\xbcdroks\xc3\xbcleerimisv\xc3\xb5ime, mist\xc3\xb5ttu v\xc3\xb5ib neil esineda toksilise plasmakontsentratsiooni tekke oht ka terapeutiliste annuste kasutamisel._NEWLINE_Amitript\xc3\xbcliini metaboliidid erituvad uriini ja roojaga. Ainult v\xc3\xa4ike osa ravimist eritub neerude kaudu muutumatul kujul amitript\xc3\xbcliinina. Amitript\xc3\xbcliin ja nortript\xc3\xbcliin l\xc3\xa4bivad platsentaarbarj\xc3\xa4\xc3\xa4ri ning erituvad ka rinnapiima. Kontsentratsioon rinnapiimas s\xc3\xb5ltub ravimi kontsentratsioonist ema vereplasmas. Amitript\xc3\xbcliini ja nortript\xc3\xbcliini poolv\xc3\xa4\xc3\xa4rtusaeg vereplasmas pikeneb kahjustatud maksatalitluse korral ning vanemaealistel patsientidel tingituna metaboliseerimisv\xc3\xb5ime langusest.\n_START_SECTION_\nDepressioon\n_START_PARAGRAPH_\nAmitript\xc3\xbcliin on n\xc3\xa4idustatud \xc3\xbcksk\xc3\xb5ik millise geneesiga depressiooni korral, kui kliinilises pildis prevaleerub \xc3\xa4revus v\xc3\xb5i rahutus, kuna amitript\xc3\xbcliinil on tugev sedatiivne toime.\n_START_SECTION_\nUneh\xc3\xa4ired\n_START_PARAGRAPH_\nAmitript\xc3\xbcliini kasutatakse efektiivselt ka uneh\xc3\xa4irete raviks.\n_START_SECTION_\nValu leevendav toime puudub\n_START_PARAGRAPH_\nSeljaaju vigastusega kaasnevate valude puhul ei ole sedastatud amitript\xc3\xbcliinil valu leevendavat toimet.\n_START_SECTION_\nVeterinaaria\n_START_PARAGRAPH_\nVeterinaarias kasutatakse amitript\xc3\xbcliini koerte ja kasside k\xc3\xa4itumisprobleemide korral nagu rahutus ja uriini pihustamine. Amitript\xc3\xbcliini annus koertel on 1\xe2\x80\x934\xc2\xa0mg/kg kehakaalu kohta ja kassidel 5\xe2\x80\x9310\xc2\xa0mg kassi kohta. Kuid agressiivse k\xc3\xa4itumisega koertel amitript\xc3\xbcliin agressiivset k\xc3\xa4itumist olulisel m\xc3\xa4\xc3\xa4ral ei m\xc3\xb5juta.\n_START_SECTION_\nK\xc3\xb5rvaltoimed\n_START_PARAGRAPH_\nK\xc3\xb5rvaltoimetena k\xc3\xa4sitletakse allj\xc3\xa4rgnevalt peamiselt soovimatuid k\xc3\xb5rvaltoimeid ravimit k\xc3\xb5ikide eeskirjade kohaselt manustanuil.\n_START_SECTION_\nVere ja l\xc3\xbcmfis\xc3\xbcsteemi h\xc3\xa4ired\n_START_PARAGRAPH_\nHarv: luu\xc3\xbcdi depressioon, agranulots\xc3\xbctoos, leukopeenia, eosinofiilia, trombots\xc3\xbctopeenia.\n_START_SECTION_\nNaha ja nahaaluskoe kahjustused\n_START_PARAGRAPH_\nV\xc3\xa4ga sagedaseks k\xc3\xb5rvaltoimeks katteelundkonnas on suurenenud higistamine ja aeg-ajalt esinevad l\xc3\xb6\xc3\xb6ve, urtikaaria ja naha vaskuliit. Esineda v\xc3\xb5ib s\xc3\xbcgelust ja aknet. Harva ka alopeetsiat ja fotosensibilisatsiooni.\n_START_SECTION_\nNeerude ja kuseteede h\xc3\xa4ired\n_START_PARAGRAPH_\nSage on uriinipeetus. Esinenud on \xc3\xb6iskusesust, urineerimise sagenemist, urotrakti infektsioone, \xc3\xa4gedat tupep\xc3\xb5letikku, ts\xc3\xbcstiiti jt.\n_START_SECTION_\nN\xc3\xa4rvis\xc3\xbcsteemiga seotult\n_START_PARAGRAPH_\nV\xc3\xa4ga sageli (>1/10) esinevad k\xc3\xb5rvaltoimed: treemor, pearinglus, peavalu, unisus. Sagedased (>1/100\xe2\x80\x93<1/10)\xc2\xa0: ekstrap\xc3\xbcramidaalsed s\xc3\xbcmptomid, paresteesia ning aeg-ajalt (>1/1000\xe2\x80\x93<1/100) v\xc3\xb5ib esineda krampe.\n_START_SECTION_\nPs\xc3\xbc\xc3\xbchilised h\xc3\xa4ired\n_START_PARAGRAPH_\nV\xc3\xa4ga sageli esineb tarvitajatel segasust ja desorientatsiooni ning sageli ka keskendumisraskusi. Aeg-ajalt on patsientidel ilmnenud kognitiivsed kahjustused, h\xc3\xbcpomaania, maania, \xc3\xa4revus, unetus, hirmuunen\xc3\xa4od.\n_START_SECTION_\nReproduktiivse s\xc3\xbcsteemi ja rinnan\xc3\xa4\xc3\xa4rme h\xc3\xa4ired\n_START_PARAGRAPH_\nV\xc3\xa4ga sageli esineb libiido v\xc3\xa4henemine. Sagedased on erektsioonih\xc3\xa4ired. Harvad h\xc3\xa4ired on hilinenud ejakulatsioon, g\xc3\xbcnekomastia, galaktorr\xc3\xb6a, orgasmi hilinemine ja/v\xc3\xb5i puudumine.\n_START_SECTION_\nSeedetrakti h\xc3\xa4ired\n_START_PARAGRAPH_\nSuukuivust, k\xc3\xb5hukinnisust ja iiveldust on esinenud v\xc3\xa4ga sagedalt. Sagedasti on ilmnenud ka maitsemuutused, igemete taandumine, suu\xc3\xb5\xc3\xb5ne p\xc3\xb5letik, hambakaaries.\n_START_SECTION_\nMetaboolsed h\xc3\xa4ired\n_START_PARAGRAPH_\nVeresuhkru taseme t\xc3\xb5us v\xc3\xb5i alanemine.\n_START_SECTION_\nS\xc3\xbcdameh\xc3\xa4ired\n_START_PARAGRAPH_\nV\xc3\xa4ga sagedased h\xc3\xa4ired on s\xc3\xbcdamekloppimine ja tahh\xc3\xbckardia. Sagedased on s\xc3\xbcdamer\xc3\xbctmih\xc3\xa4ired (k\xc3\xb5rvalekalded EKG-s \xe2\x80\x93 QT-intervalli pikenemine, QRS-kompleksi laienemine (Hisi kimbu blokaad), erutusjuhteh\xc3\xa4ired, atrioventrikulaarne blokaad).\n_START_SECTION_\nHingamiselundkonna h\xc3\xa4ired\n_START_PARAGRAPH_\nEsineda v\xc3\xb5ib far\xc3\xbcngiiti, riniiti, sinusiiti ja k\xc3\xb6ha.\n_START_SECTION_\nInimese surma esilekutsumine\n_START_PARAGRAPH_\nNimetatud ravimi toime t\xc3\xb5ttu v\xc3\xb5ivad enesetappu sooritada soovivad inimesed kaaluda selle toimeaine lisamist \'surmatoovasse ravimikokteili\'.'